Karel Martel staan bekend as 'n verlosser en held vir die Frankiese Ryk asook talle ander volke. Op 17 Oktober 732 n.C. is die lot van Europa tydens die Slag van Poitiers beslis. Volgens oorlewering het twee groot leërs mekaar op die dag naby die stad Poitiers in Frankryk in 'n stryd om lewe en dood aangepak. Die een was die Moslem- en die ander die Christen-leër. Die stryd het reeds ses dae geduur en die Moslems het hul magte een na die ander teen die Christen-leër ingewerp, net om elke keer teruggedryf te word. Toe, op die sewende dag, het die beslissende en grootste aanslag gekom. Maar aan die einde daarvan was die Christen-linies nog steeds ongeskonde. Dieselfde nag het die Moslems, vreesbevange na hul nederlaag, uit hul kampe gedros en dit ordeloos agtergelaat. Bittere twiste het onder hulle uitgebreek terwyl hulle suidwaarts in die rigting van Spanje beweeg het. Hoewel hulle nie deur hul oorwinnaars agtervolg is nie, het hulle nie omgedraai voordat hulle die Pireneë bereik het nie. En daarmee het die gevaar van Moslem-oorheersing vir die Christendom gewyk.